PATVIRTINTA

Skuodo Bartuvos progimnazijos direktoriaus 2014 m. spalio 10 d. įsakymu Nr. V1 – 137

**skuodo bartuvos progimnazijos Darbuotojų nušalinimo nuo darbo dėl neblaivumo (girtumo) ar apsvaigimo nuo psichiką veikiančių medžiagų tvarkos aprašas**

**I.BENDROSIOS NUOSTATOS.**

1. Darbuotojų nušalinimo nuo darbo dėl neblaivumo (girtumo) ar apsvaigimo nuo psichiką veikiančių medžiagų tvarkos aprašas (toliau – Aprašas) parengtas vadovaujantis LR Vyriausiojo valstybinio darbo inspektoriaus 2008-05-07 įsakymu Nr. V-132.

2. Šio Nušalinimo nuo darbo tvarkos aprašo laikosi progimnazijos administracijos atstovai bei ūkvedys, įtardami, kad įstaigos darbuotojas darbe yra neblaivus ar apsvaigęs nuo psichiką veikiančių medžiagų.

**II. Nušalinimo nuo darbo procedūra ir įforminimas.**

3. Jeigu darbuotojas pasirodė darbe neblaivus, apsvaigęs nuo narkotinių ar toksinių medžiagų, progimnazijos direktorius arba jo atstovai – direktoriaus pavaduotojas ugdymui ar ūkvedys tą dieną neleidžia jam dirbti ir nemoka darbo užmokesčio (LR DK 123 str. 1 d.).

4. Prieš nušalinant darbuotoją nuo darbo, direktorius arba jo atstovas įvertina:

4.1. požymius, kuriems esant galima įtarti, kad asmuo yra neblaivus ar apsvaigęs nuo psichiką veikiančių medžiagų:

4.1.1. iš burnos sklindantis alkoholio kvapas;

4.1.2. neadekvati elgsena (susijaudinęs, dirglus, agresyvus, vangus ir kt.);

4.1.3. nerišli kalba;

4.1.4. nekoordinuoti judesiai, nestabili laikysena;

4.1.5. kt. požymiai;

4.2. techninių priemonių (alkotesterių ar kt.) neblaivumui ar apsvaigimui nuo psichiką veikiančių medžiagų nustatyti parodymus;

4.3. ar apsvaigimo nesukėlė įmonėje vykstantys gamybos procesai ar kitas darbo aplinkos veiksnių, nepriklausančių nuo darbuotojų valios, poveikis.

5. Įvertinus šio Aprašo 4 punkte nurodytas aplinkybes ir esant pagrįstam įtarimui, kad darbuotojas neblaivus ar apsvaigęs nuo psichiką veikiančių medžiagų, nedelsiant surašomas Nušalinimo nuo darbo dėl neblaivumo (girtumo) ar apsvaigimo nuo psichiką veikiančių medžiagų aktas (Lietuvos Respublikos vyriausiojo valstybinio darbo inspektoriaus 2008 m. gegužės 7 d. įsakymu Nr. V-132 patvirtintų “Nušalinimo nuo darbo dėl neblaivumo (girtumo) ar apsvaigimo nuo psichiką veikiančių medžiagų metodinės rekomendacijų” 1 priedas) (toliau – Nušalinimo aktas).

6. Nušalinimo aktą surašo ir jame pasirašo progimnazijos direktorius, dalyvaujant ne mažiau kaip dviem įmonės darbuotojams.

7. Nušalinamas darbuotojas progimnazijos direktoriaus raštišku reikalavimu nedelsdamas raštu pateikia paaiškinimą dėl jam pateiktų įtarimų. Apie raštiško reikalavimo paaiškinti ir apie paaiškinimo pateikimą ar nepateikimą pažymima Nušalinimo akte.

8. Susipažinęs su Nušalinimo aktu, nušalintas darbuotojas akte pasirašo, nurodydamas apie savo sutikimą ar nesutikimą su nušalinimu nuo darbo dėl neblaivumo (girtumo) ar apsvaigimo nuo psichiką veikiančių medžiagų.

9. Apie nušalinamo darbuotojo atsisakymą susipažinti su Nušalinimo aktu ir pasirašyti, pažymima pačiame akte.

10. Jeigu darbuotojas nesutinka su nušalinimu ar nepateikia paaiškinimo dėl jam pateiktų įtarimų, kad jis yra neblaivus ar apsvaigęs nuo psichiką veikiančių medžiagų, progimnazijos direktorius arba jo atstovas nedelsdamas surašo Siuntimą dėl asmens neblaivumo (girtumo) ar apsvaigimo nuo psichiką veikiančių medžiagų (Lietuvos Respublikos vyriausiojo valstybinio darbo inspektoriaus 2008 m. gegužės 7 d. įsakymu Nr. V-132 patvirtintų “Nušalinimo nuo darbo dėl neblaivumo (girtumo) ar apsvaigimo nuo psichiką veikiančių medžiagų metodinės rekomendacijų” 2 priedas) (toliau – Siuntimas), jį įteikia darbuotojui, kad nuvyktų į sveikatos priežiūros įstaigą atlikti medicininę apžiūrą. Siuntimo kopija prisegama prie Nušalinimo akto.

11. Nušalintam darbuotojui paaiškinama, kad jis turi teisę per 1 val. pats kreiptis į sveikatos priežiūros įstaigą ir prašyti jo lėšomis atlikti medicininę apžiūrą.

12. Jeigu nušalintas darbuotojas atsisako vykti į sveikatos priežiūros įstaigą dėl medicininės apžiūros atlikimo, apie tai pažymima Nušalinimo akte.

13. Nušalinto darbuotojo atsisakymas pasirašyti Nušalinimo akte, rašyti paaiškinimą ar vykti į sveikatos priežiūros įstaigą dėl medicininės apžiūros traktuojamas kaip patvirtinimas, kad jis darbe yra neblaivus (girtas) ar apsvaigęs nuo psichiką veikiančių medžiagų.

**III. BAIGIAMOSIOS NUOSTATOS.**

14. Progimnazijos direktorius raštišką reikalavimą darbuotojui pateikti paaiškinimą dėl jam pateiktų įtarimų, kad jis yra neblaivus ar apsvaigęs nuo psichiką veikiančių medžiagų, darbuotojo raštišką paaiškinimą, Nušalinimo aktą, Siuntimą į asmens sveikatos priežiūros įstaigą dėl darbuotojo medicininės apžiūros, sveikatos priežiūros įstaigos išvadą perduoda raštinės vedėjai sudėti į darbuotojo asmens bylą.

15. Progimnazijos direktorius priima sprendimą dėl drausminės nuobaudos nušalintam darbuotojui skyrimo.

16. Jeigu nušalintas darbuotojas nesutinka pasirašyti Nušalinimo akto, rašyti paaiškinimo ar atsisako vykti į sveikatos priežiūros įstaigą atlikti medicininės apžiūros, progimnazijos direktorius arba jo atstovas turi teisę darbuotojo neblaivumą įrodinėti kitų darbuotojų paaiškinimais, liudytojų parodymais ir kt. LR civilinio kodekso 177 str. nustatytomis priemonėmis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_